Norske Kenneth (33) i Liberia: - Mange har blitt smittet
* Blødningsfeberen ebola skyldes flere typer ebolavirus som tilhører filoviridae-familien. * Viruset har sin opprinnelse i det sentrale Afrika, og forskerne mener flaggermus er vertsdyr for sykdommen. * Ebola-smitten overføres via direkte kontakt med syke personers blod og andre kroppsvæsker. * Symptomer på ebola er plutselig høy feber, kraftige magesmerter, hodepine og smerter i muskler, oppkast og diaré, svekket nyre- og leverfunksjon og indre og ytre blødninger. Pasientene blir også fort dehydrert. * Sykdommen har høy dødelighet, mellom 40 og 90 prosent, alt ettersom hvilket virus den syke er smittet av. Det finnes ingen medisin mot ebola, og sykdommen kan ikke helbredes. * Ebolavirus kan smitte fra dyr til mennesker, og forekommer i flaggermus, gorillaer, sjimpanser, piggsvin og antiloper. Kilder: WHO og NTB Stavanger-mannen er i Liberia for å spre informasjon om det dødelige viruset i et forsøk på å forhindre spredning. Bjerkelund forteller at han så en kvinne som lå på gaten i hovedstaden Monrovia med tegn på sykdommen. Hun var ikke langt unna døden, forteller Bjerkelund til NTB. - Hun hadde alle tegn på ebola, som bloduttredelser på armer og bein. Jeg ble lei meg for jeg er opptrent til å hjelpe mennesker i nød. Her har vi en annen situasjon, det er ingen kur mot ebola, sier han. Norske forsvarsveteraner er i gang med et prosjekt for å organisere frivillige til Liberia, Sierra Leone og Guinea for å kjempe mot ebolaviruset. Det er organisasjonen Making Change som står bak prosjektet. Bjerkelund, som har jobbet ti år i Forsvaret, reiste til Liberia mandag.Om få dager reiser forsvarsveteranen fra hovedstaden Monrovia til en landsby i Foya-distriktet, et område som har blitt hardt rammet av viruset. Det har vært vanskelig å få tak i bil og sjåfør fordi de ikke tør å kjøre inn til smitterammede områder, forteller Bjerkelund. - Jeg vil ikke si jeg er redd, men jeg har tanken på at jeg kan bli smittet i bakhodet hele tiden, spesielt med tanke på familien. Jeg tar alle forholdsregler for å være på den sikre siden, men man kan aldri være 100 prosent sikker, sier han. Over 670 personer i Liberia, Guinea og Sierrea Leone har dødd etter å ha blitt smittet av ebola, viser tall fra Verdens helseorganisasjon (WHO). I Nigeria har viruset også dukket opp i byen Lagos. Mange leger slutter å jobbe fordi de er redde for å bli smittet, ifølge Bjerkelund. - Helsepersonell her er redde. Mange har blitt smittet og flere fratrer jobbene sine i frykt for å bli smittet. Da jeg landet på flyplassen, tok de temperaturen på alle som skulle inn i landet, og ansatte hadde verneutstyr på seg, sier han.Sjef for den norske militærmisjonen i NATO, Robert Mood, er også rådgiver for organisasjonen Making Change. Han sier han er urolig for Bjerkelund, men tror forsvarsveteranen kan være med på å utgjøre en forskjell. - Hvis noen kan ta vare på seg selv og utgjøre en positiv forskjell, så er det Kenneth. De med forsvarsbakgrunn er akkurat den typen mennesker som du trenger i krisesituasjoner. De har en evne til å få et raskt overblikk og gå inn og gjøre noe med det, sier Mood til NTB.En ledene ebola-lege som har behandlet over 100 smittede personer i Liberia, døde selv av viruset tirsdag. Nødhjelpskoordinator Lindis Hurum i Leger Uten Grenser er også i Liberia. - Tre store sykehus i Liberia har nettopp stengt som følge av krisen. Det er mange helsearbeidere som har blitt smittet, og det gjør jo at frykten blant helsearbeiderne er stor, sier Hurum til NTB. To amerikanere har de siste dagene blitt smittet av sykdommen, en av dem en lege i veldedighetsorganisasjonen Samaritan's Purse. - Vi har hatt et samarbeid med de to som er smittet. Det er sterkt og et hardt slag for både meg og hele teamet. De siste fire-fem dagene har vært spesielt vanskelig. Situasjonen her blir verre og verre, vi klarer ikke å forhindre at viruset sprer seg, sier hun.
Den norske forsvarsveteranen Kenneth Bjerkelund (33) har reist til Liberia for å hjelpe Ebola-rammede.